	
	גבולות היחידה: פרק כ"א

	
	נושא היחידה: פילגש בגבעה – יחידה 3

	
	כתבה: יעל דאר
מספר שיעורים לפי המתווה: 1

	
	הסבר כללי: 
פרק כ"א הוא האחרון בסיפור פילגש בגבעה. שני הפרקים הראשונים עוסקים בשבר גדול, ואילו הפרק הזה עוסק בתיקון ובשיקום שבט בנימין והעם כולו. מהלך ההוראה כולו מסתמך על המתווה המפורט.

	פתיחה:  
 בפתיחת השיעור נזכיר את מה שקרה: החטא, היציאה למלחמה על בנימין, והתוצאות: מבני בנימין נשארו רק 600 איש, אלה שברחו אל סלע הרימון. 
נשאל: מה עושים עכשיו? האם אתם, הילדים, מזהים בעיה?
כמובן, הבעיה היא שלא יהיה שבט בנימין.

	עיון בפסוקים: 
נשאל: האם אתם זוכרים את הכינוס במצפה? מה היה שם?
ונזכיר (או נשמע תשובות): האיש הלוי סיפר את סיפור המעשה. בני ישראל שלחו משלחת לבנימין בדרישה להסגיר את בני הבליעל. לבסוף הוחלט שם לצאת למלחמה.
נאמר: מתברר שבמצפה נשבעו ישראל שתי שבועות, ועליהן נקרא בפסוקים הבאים.
השבועה הראשונה: פסוקים א – ד: נקרא את הפסוקים ונברר מה היתה השבועה? ומה תגובת העם עכשיו?
א-ד: הכתוב מגלה כי כבר בכינוס הראשון "אִישׁ יִשְׂרָאֵל נִשְׁבַּע בַּמִּצְפָּה "לֵאמֹר  אִישׁ מִמֶּנּוּ לֹא יִתֵּן בִּתּוֹ לְבִנְיָמִן לְאִשָּׁה" (א); כעת – לאחר שנשארו מכל שבט בנימין רק 600 גברים, והם אינם יכולים לשאת אשה מישראל, מזדעזע העם נוכח האפשרות ששבט שלם יאבד, מה שמביא צער נורא – "וַיִּשְׂאוּ קוֹלָם וַיִּבְכּוּ בְּכִי גָדוֹל: "וַיֹּאמְרוּ לָמָה ה' אֱלֹהֵי יִשְׂרָאֵל הָיְתָה זֹאת בְּיִשְׂרָאֵל  לְהִפָּקֵד הַיּוֹם מִיִּשְׂרָאֵל שֵׁבֶט אֶחָד"?
והשבועה השניה:
ה-יב: הכתוב מגלה כי בזמן הכינוס הראשון במצפה נשא העם כולו "שְּׁבוּעָה גְּדוֹלָה": מי שלא ייפקד לבוא ולבער הנבלה - ייענש גם הוא, כעושי הרעה; כעת, כאשר בני ישראל ניחמים על שבט בנימין ושואלים: "מַה נַּעֲשֶׂה לָהֶם לַנּוֹתָרִים לְנָשִׁים וַאֲנַחְנוּ נִשְׁבַּעְנוּ בַה' לְבִלְתִּי תֵּת לָהֶם מִבְּנוֹתֵינוּ לְנָשִׁים"? מבררים ומוצאים שאנשי העיר יביש גלעד סרבו לקריאה הראשונה ואיש מהם לא בא כלל למלחמה; בני ישראל יוצאים לקיים שבועתם ולהכות את יביש גלעד; אמנם, מכיון שאנשי יביש גלעד לא היו בכינוס, הם לא נשבעו את "הַשְּׁבוּעָה הַגְּדוֹלָה" ולכן 400 בנותיהם יכלו להינשא לאנשי שבט בנימין; העם פונה לאנשי בנימין הנותרים "וַיִּשְׁלְחוּ כָּל הָעֵדָה וַיְדַבְּרוּ אֶל-בְּנֵי בִנְיָמִן אֲשֶׁר בְּסֶלַע רִמּוֹן וַיִּקְרְאוּ לָהֶם: שָׁלוֹם"! (יג) 400 מאנשי בנימין הנותרים לוקחים את בנות יבש גלעד; "וְהָעָם נִחָם לְבִנְיָמִן  כִּי עָשָׂה ה' פֶּרֶץ (שבר) בְּשִׁבְטֵי יִשְׂרָאֵל". (טו).
את פסוקים ה – יב נספר במילים שלנו.

מה הפתרון לבעית שבט בנימין? נשארו 200 גברים שאין להם נשים. ובני ישראל נשבעו שלא יתנו בנותיהם לבנימין. הפתרון הוא שבני בנימין 'יחטפו' להם נשים. במצב זה, בני ישראל לא יתנו, אלא בני בנימין יקחו. כמובן, הסידור הזה הוא בהסכמת זקני ישראל.
תיאור הפתרון הזה מסופר בפסוקים טז – כד, אותם נקרא ביחד עם התלמידים.
חג ה' בשילה – ל 200 הנותרים מאנשי בנימין הורו זקני ישראל ללכת בכרמי שילה ביום "חַג ה' בְּשִׁלוֹ מִיָּמִים יָמִימָה" אשר בו "יֵצְאוּ בְנוֹת שִׁילוֹ לָחוּל בַּמְּחֹלוֹת" ו"לחטוף" נשים (להערים על השבועה, שהפעולה כביכול איננה מתוך הסכמה, אך באמת היתה זו בקשת זקני ישראל ממשפחות ישראל לאפשר הדבר: "חָנּוּנוּ אוֹתָם"); בני בנימין משתקמים ובנים את משפחותיהם ואת עריהם; ובני ישראל יוצאים מאירוע נורא זה עם אחד על שנים עשר שבטיו: "וַיִּתְהַלְּכוּ מִשָּׁם בְּנֵי-יִשְׂרָאֵל בָּעֵת הַהִיא אִישׁ לְשִׁבְטוֹ וּלְמִשְׁפַּחְתּוֹ וַיֵּצְאוּ מִשָּׁם אִישׁ לְנַחֲלָתוֹ".

	הצעות להמחשה: 
· 

	מסרים והפנמה: 
· לאחר שבר גדול (או כל מריבה אחרת) יש לחפש דרכים לשלום ולפתרון.
· שבועות יש לקיים
· בני ישראל דואגים מאוד לשלמות העם. על אף הכעס על בנימין, הם דואגים שלא ייכרת שבט מישראל.

	מבט שלם: 
פרק זה מהווה סגירה לסיפור פילגש בגבעה, וגם סגירה לכל ספר שופטים.
אמנם, מפרשים רבים חושבים שהאירוע הזה קרה בתחילת תקופת השופטים, אך מבחינה ספרותית הוא ממוקם בסוף הספר (גם אם לא בסוף התקופה), והוא מכין אותנו לתחילת ספר שמואל, שם מסופר על כינון המלוכה בישראל, לאחר שני סיפורים בהם חוזר המשפט: 'בימים ההם, אין מלך בישראל, איש הישר בעיניו יעשה'.

	סיכום: 
נקרא את הפסוק האחרון של הפרק / הספר:
"בַּיָּמִים הָהֵם אֵין מֶלֶךְ בְּיִשְׂרָאֵל אִישׁ הַיָּשָׁר בְּעֵינָיו יַעֲשֶׂה" נקשר ביחד עם התלמידים את הפסוק למתואר בפרקים יט-כא, המצב הוא מצב נורא: אנשי הגבעה מתנהגים בפראות וללא דין, ושבטי ישראל נלחמים זה בזה. הכתוב מציין לנו כי מצב זה צומח על רקע העדר הנהגה הדואגת לעם. נוכל לדון עם התלמידים, אם כך, למה צריכה לדאוג הנהגה? (יושר, אחדות), וכן אפשר לחזור לתופעות שראינו בספר שופטים, בו פגשנו הנהגה שאיננה שלמה (מעשה יפתח, נפילת שמשון) ואף על פי כן: המצב של "אין מלך" מוביל לתוצאות קשות יותר מאשר הנהגה פגומה. ניתן לדון עם התלמידים, לאור זאת, בתפקיד ובאחריות של הנהגה (לדוגמה: "מה עדיף? מדינה עם ממשלה גרועה או מדינה ללא ממשלה, וכן דברי חז"ל במסכת אבות ג,ב: "הוי מתפלל בשלומה של מלכות, שאלמלא מוראה – איש את רעהו חיים בלעו"). זהו הרקע להמשך מה שנלמד בספר שמואל שבה נבנית המלכות בישראל – מלכות שאול ומלכות דוד.

	הרחבה והפניות למקורות נוספים:
"חַג ה' בְּשִׁלוֹ" – והקשר לט"ו באב הביטוי "מימים ימימה" משמעו - משנה לשנה, כלומר: חג קבוע במעגל השנה. זקני העדה הציעו לנצל את "חג ה' בשילה", חג שהיה מוכר וידוע לנוכחים, אך הכתוב לא פירש מהו החג ובאיזה תאריך חל. לדעת רד"ק זהו אחד מהחגים הידועים הנחגגים לפני ה' במשכן, אולי אחד משלש הרגלים: "..ואפשר כי מפסח לפסח היה זה, או מסכות לסכות שהיה זמן שמחה, או ביום הכפורים שהיו בנות ישראל יוצאות וחלות בכרמים כדברי רז"ל", אולם ניתן לבאר כי חג זה הוא חג אחר, אולי בשעת בציר הכרמים שבזמן העתיק היה זמן של שמחה וחג, כעין מה שמצינו במעשה אבימלך אצל אנשי שכם "וַיֵּצְאוּ הַשָּׂדֶה וַיִּבְצְרוּ אֶת כַּרְמֵיהֶם וַיִּדְרְכוּ וַיַּעֲשׂוּ הִלּוּלִים (ט, כז), וכן בדברי רמב"ן (דברים כ, ו) ".. כי המנהג  בכרם בבוא תבואתו שיחולו שם וילכו בו בחלילים". על פי מסורת רבותינו (בבלי, תענית לא.) התאריך הוא ט"ו באב, ולא זו אלא אף שהמאורע המוזכר בפרקנו הוא אחד מכמה סיבות לקביעת יום זה כיום מיוחד לדורי-דורות, משום שזהו "יום שהותר שבט בנימין לבוא בקהל". 
אפשר לקרוא את המשנה ממסכת תענית (פרק ד', משנה ח'). בניגוד למצב הנורא המתואר במעשה פילגש בגבעה, מהווה נקודת הסיום בכרמי שילה - חיבור מחודש של שבט בנימין לעם ישראל – גם יום חג לדורות, המציין אחדות והפלת מחיצות בין מעמדות: "אמר רבן שמעון בן גמליאל: לא היו ימים טובים לישראל כחמשה עשר באב וכיום הכיפורים, שבהן בנות ירושלם יוצאין בכלי לבן שאולים, שלא לבייש את מי שאין לו .. ובנות ירושלם יוצאות וחולות [מחוללות] בכרמים. ומה היו אומרות: שא נא עיניך בחור וראה מה את בורר לך אל תתן עיניך בנוי תן עיניך במשפחה".  

